钦定古今图书集成/明伦汇编/氏族典/第250卷 > 张岳
## 钦定古今图书集成/明伦汇编/氏族典/第250卷 > 张岳

按《明外史张岳传》：“岳字维乔，惠安人。祖纶，父慎，皆知
县。岳自幼好学，以大儒自期。举正德十一年进士，授
行人。谏南巡，杖阙下，谪南京国子学正。世宗嗣位，复
故官，迁右司副。母老，乞便养，改南京武选员外郎，历
主客郎中。张璁秉政，出为广西提学佥事，改提学江
西，不谢璁。璁黜广西选贡七人，謪岳广东盐课提举”，
迁廉州知府，又迁浙江提学副使，改广东参政。毛伯
温言岳才，遂擢岳右佥都御史，抚治郧阳。旋移抚江
西。进右副都御史，总督两广军务。进兵部右侍郎，召
为刑部右侍郎。以御史徐南金言，命留任。连山贼李
金与贺县贼倪仲亮等积三十年不能平。岳合兵讨
之，巨寇悉平。召拜兵部左侍郎。贵州诸苗反，巡抚李
义壮告警，乃命岳总督湖广、贵州军务讨之。进右都
御史。先后斩贼魁五十三人，独许保黑苗逃不获，岳
以捷闻。未几，酉阳宣慰冉元者，嗾许保黑苗突思州，
劫执知府李允简。允简死，严嵩父子故憾岳，欲逮治
之。徐阶持不可，乃夺右都御史，以兵部侍郎督师。岳
搜山箐馀贼，献思州印及许保。已而复得黑苗，苗患
乃息。岳卒于沅州，谥襄惠。岳博览，工文章，经术湛深，
不喜王守仁学，以程、朱为宗。

===张曰韬===按《明外史张曰韬传》：“曰韬，字席珍，莆田人。正德十二
年进士。授常州推官。世宗即位，召为御史。席书以中
旨拜尚书，曰韬抗疏力争，受杖死。”